## La Generalitat licita la instal·lació i manteniment de 300 sistemes de seguretat i alarmes per a evitar ocupacions il·legals en les seues vivendes públiques

*** És una de les mesures contra l’ocupació de vivendes del parc públic i suposarà una inversió superior al milió d’euros
* El termini de presentació d’ofertes finalitza el 31 d’octubre**

La Generalitat, a través de l’Entitat Valenciana de Vivenda i Sòl (EVhA), ha licitat el servici d’instal·lació, manteniment i reposició de 300 sistemes de seguretat i alarma individual en vivendes del parc públic. L’objectiu és evitar l’ocupació il·legal d’estes vivendes.

La Vicepresidència Primera i Conselleria de Servicis Socials, Igualtat i Vivenda ha intensificat les mesures per a evitar l’ocupació il·legal de les vivendes del patrimoni públic de la Generalitat. Una és la contractació de sistemes de seguretat i instal·lació d’alarmes individuals sense connexió al subministrament elèctric amb la finalitat d’evitar que els immobles puguen ser assaltats.

Un dels greus problemes que afecten el parc públic és l’ocupació il·legal. La directora general de l’EVhA, Estefanía Martínez, ha explicat que “els sistemes d’alarma amb connexió a una central i amb avís immediat a la Policia suposen un reforç substancial en la prevenció d’estes ocupacions”. Tant és així que, “una vegada que la vivenda es repara i adjudica, l’alarma es trasllada a una altra de les vivendes que es troben en procés de rehabilitació”.

L’import total de la licitació ascendix a 1.049.070 euros, el contracte serà per un període de quatre anys i està distribuït en dos lots: un per a la província d’Alacant amb 150 alarmes i l’altre conjunt per a les províncies de València i Castelló amb altres 150.

A més de la instal·lació dels sistemes de seguretat i les alarmes, el contracte inclou el trasllat d’equips, el manteniment de les instal·lacions, la reposició dels equips derivada d’actes vandàlics, la custòdia de claus i el servici de verificació personal durant el període de vigència del contracte.

El termini de presentació d’ofertes finalitza el 31 d’octubre i es pot obtindre informació a través de la Plataforma de Contractació de l’Estat.

Les mesures implementades per la Generalitat per a evitar l’ocupació il·legal de les seues vivendes suposa un augment de la inversió en mecanismes de prevenció com són la instal·lació dels sistemes d’alarmes, les portes antivandàliques o fins i tot la contractació de servicis de seguretat privada en determinats blocs de vivenda pública.

L’objectiu del Consell és no tolerar noves ocupacions irregulars en vivendes públiques que impedixen la seua rehabilitació i la seua posterior adjudicació a famílies demandants de vivenda social que sí que respecten la llei.

Fecha: 11/10/2025